किश घटनां उपराले तौर पर बड़ियां आम जेहियां ते नीरस लगदियां न। पर जेकर इन्दे कन्नै जुड़ी दियें किश परानियें गल्लें गी बी तुस जानदे होवो तां उ’ऐ आम घटनां बड़ियां दिलचस्प होई जंदियां न। मिसाल दे तौर उप्पर अस उस दिना दी गल्ल करने आं जदूं इन्दर कुमार दिल्ली च ग्रेटर कैलाश दे फ्लैट नम्बर ई. 143 च गेआ। जेकर कोई छड़ा इ’यै सुनै जे इन्दर कुमार ने उत्थै केह् कीता जां उसदे कन्नै उत्थै केह् बीती तां ओह् शर्तिया बोर होई जाग। पर साढ़ी गल्ल बक्खरी ऐ-की जे अस इस घटना दी थोह्‌ड़ी भूमका जानने आं ते इन्दर कुमार दे बारे च जानकारी रक्खने आं। उसदे बारे च सब किश जानने दा दावा ते अस नेईं करी सकदे। सब किश ते इन्दर कुमार बी अपने बारे च नेई जानदा-पर अस इन्ना जरूर जानने आं जिन्ना कुसा मनुक्खा दे बारे च जानेआ जाई सकदा ऐ।